ועדת החינוך, התרבות והספורט, כנסת 17, פרוטוקול מספר 265, 2007-08-21 09:30

זאב אלקין: שלום, אני פותח את ישיבת הוועדה.

זאב אלקין: יש לנו היום הרכב של חברי כנסת למרות הפגרה, וזה מעיד על חשיבות הנושא.

זאב אלקין: אני חייב להגיד, שהדוגמא שבמרכז הדיון היום היא הדרך הנכונה לעבודה.

זאב אלקין: לפני כשמונה חודשים התכנסנו לדיון כללי במצב של רשת "שובו" וההקצאה למבנים.

זאב אלקין: באותו דיון נציגי משרד החינוך דיברו בשבחה של הרשת.

זאב אלקין: גם חברי הכנסת דיברו בהתלהבות בשבחה של הרשת.

זאב אלקין: אני רוצה לצטט את המסקנות שעלו בסוף אותו דיון: "הוועדה משבחת את משרד החינוך והאגף לחינוך מוכר שאינו רשמי על התמיכה שלו ברשת.

זאב אלקין: הוועדה מבקשת ממשרד החינוך לבדוק פעם נוספת את נושא התשלום לשכירות לרשת "שובו".

זאב אלקין: בגלל העדר מבנים מטעם העירייה, הרשת נאלצה לשלם שכר לימוד גבוה, ועלתה שאלה של היקף ההשתתפות של משרד החינוך.

זאב אלקין: סעיף שלוש בהחלטות, שהוא הרלוונטי ביותר לדיון שלנו כאן

זאב אלקין: היום אומר: "הוועדה קוראת לראשי הרשויות המקומיות שיתייחסו לרשת "שובו" בצורה חיובית ויקצו להם מבנים מתאימים".

זאב אלקין: כפי שצריך, אנחנו מתכנסים כאן לאחר תקופה מסוימת, על מנת לראות איך הקריאה הזו מתבצעת.

זאב אלקין: לקחנו את כפר סבא כדוגמא, שכבר באותו דיון היא הוזכרה כאשר עלתה בעיית המבנים.

זאב אלקין: כרגע בית הספר נמצא במבנה שאין לגביו אישורים סופיים, ויש אי שביעות רצון של העירייה.

זאב אלקין: אני מניח, שבתקופה שעברה מאז הדיון הקודם העירייה חיפשה מבנה מתאים לבית הספר.

זאב אלקין: בטח תכף נשמע, שהעירייה הולכת להציע לבית הספר מבנה נאות שעונה על כל הקריטריונים והכל יבוא על מקומו בשלום.

זאב אלקין: היות ואחד המקרים הבעייתיים שעלו היה המקרה של כפר סבא, אנחנו לקחנו את זה כקייס סטדי לדיון היום.

זאב אלקין: כדאי לבקש מנציגי הרשת להציג את בית הספר בכפר סבא, ולספר לנו על גלגוליו.

זאב אלקין: בנוסף, הייתי רוצה שיציגו לנו את מצב העניינים נכון להיום: מה קורה עם המבנה, והאם שנת הלימודים הולכת להיפתח כסדרה.

מיכאל חיים גוטרמן: רשת "שובו" קמה לפני 17 שנה על ידי יהודי ארצות הברית, שרצו לעזור לעלייה מרוסיה.

מיכאל חיים גוטרמן: הם הקימו רשת של בתי ספר, שמשלבים חינוך ברמה מאוד גבוהה ולימודי יהדות.

מיכאל חיים גוטרמן: זה היה מיוחד לעולים מרוסיה, שלא היה להם את הבסיס המינימאלי בנושא.

מיכאל חיים גוטרמן: כאשר אנחנו התחלנו את הפעילות שלנו בהרבה ערים היתה התנגדות מצד העירייה.

מיכאל חיים גוטרמן: אמרו לנו: אם אתם דתיים, יש בעיר בית ספר דתי בעיר.

מיכאל חיים גוטרמן: אם אתם לא דתיים, יש בעיר בתי ספר לא דתיים.

מיכאל חיים גוטרמן: שאלו אותנו: מה אתם ומי אתם.

מיכאל חיים גוטרמן: זה קרה בנצרת, בבאר שבע, בראשון לציון.

מיכאל חיים גוטרמן: מאיר ניצן היה נגד בית הספר, ויום אחד כאשר עלה לבניין שלו הוא ראה ילדה עולה מרוסיה שאמרה לו: בוקר טוב, כבוד ראש העיר.

מיכאל חיים גוטרמן: הוא לא היה רגיל לזה שבת קטנה אומרת לו בוקר טוב, והוא שאל אותה איפה היא לומדת.

מיכאל חיים גוטרמן: כאשר היא אמרה לו שהיא לומדת בבית ספר "שובו", הוא אמר שהוא רוצה לבוא ולבקר בו.

מיכאל חיים גוטרמן: לאחר שהוא ביקר בבית הספר היה לנו מבנה עירוני גדול.

מיכאל חיים גוטרמן: היום יש לנו כמעט 500 תלמידים בבית הספר הזה.

מיכאל חיים גוטרמן: כך זה קרה גם בנצרת ובבאר שבע, כאשר התחילו להבין שאנחנו לא מאיימים על אף אחד, וכי סך הכל אנחנו באים לתת רמה יותר גבוהה של לימודים.

מיכאל חיים גוטרמן: בכפר סבא אנחנו קיימנו קורס מוכנות לכיתה א', ועכשיו יש מקומות נוספים בכפר סבא שהתחילו גם כן לעשות זאת.

מיכאל חיים גוטרמן: אנחנו רואים בתחרות דבר חיובי.

מיכאל חיים גוטרמן: הלוואי שכל בתי הספר יהיו ברמה יותר גבוהה.

מיכאל חיים גוטרמן: אנחנו התחלנו עם העולים מרוסיה.

מיכאל חיים גוטרמן: אנחנו בנינו דגם שמשלב חינוך ברמה גבוהה עם לימודי יהדות בלי כפייה, כל אחד לפי התקדמותו.

מיכאל חיים גוטרמן: זה התקבל גם בקרב הציבור הישראלי שאינו עולה מרוסיה.

מיכאל חיים גוטרמן: לפני שלוש שנים וחצי הגיעה אלינו משלחת מכפר סבא, שביקשה שנפתח בית ספר בכפר סבא.

מיכאל חיים גוטרמן: היתה אמא אחת שאמרה שהיא מפחדת לשלוח את הילדה שלה לכיתה א'.

מיכאל חיים גוטרמן: היתה אמא מארצות הברית, שאמרה שבארצות הברית יש בבתי הספר גם לימודי יהדות, ופה בבית הספר אין לימודי יהדות.

מיכאל חיים גוטרמן: אנחנו הקמנו את בית הספר לפני שלוש שנים עם 40 תלמידים.

מיכאל חיים גוטרמן: אנחנו הגשנו את הבקשה למשרד החינוך, ומשרד החינוך אמר שאין מספיק תלמידים כדי לקיים את בית הספר.

מיכאל חיים גוטרמן: אמרו לנו שכדי שנמשיך לקיים את בית הספר, צריכים להיות לפחות 100 תלמידים.

מיכאל חיים גוטרמן: בשנה השנייה היו לנו למעלה מ-100 תלמידים.

מיכאל חיים גוטרמן: היינו במבנה שכור, שלפני זה היה בניין של היי טק.

מיכאל חיים גוטרמן: העירייה התנגדה לבית הספר, גם מהסיבה שזה נמצא במקום מגורים וזה מפריע לשכנים.

אברהם רביץ: אני לא מבין, האם בית ספר באזור מגורים מפריע לשכנים?

זאב אלקין: כנראה שהם אמרו את הבוקר טוב שלהם בקול רם מדי.

מיכאל חיים גוטרמן: ממול יש בית ספר אחר, אבל בית הספר הזה הפריע לשכנים.

מיכאל חיים גוטרמן: לכן, בשנה הזו אנחנו עברנו לאזור תעשייה קלה.

מיכאל חיים גוטרמן: בקיץ משרד החינוך אמר לנו שיש צו סגירה.

מיכאל חיים גוטרמן: אני בעצמי ירדתי לבתי הספר ואמרתי ל-120 מורים, שאין לנו ברירה אלא לסגור, כי משרד החינוך לא יכול לתת לבית הספר אישור לשנה הבאה בגלל העירייה.

מיכאל חיים גוטרמן: ההורים מאוד כעסו על כך, והגיעו לסיכום עם משרד החינוך שפותחים את השנה השלישית, כאשר מגישים את כל הבקשות, כולל שינוי ייעוד.

מיכאל חיים גוטרמן: הגשנו את הבקשה בחודש נובמבר, ועד עצם היום הזה לא קיבלנו תשובה מהעירייה.

מיכאל חיים גוטרמן: משרד החינוך התנה את הרישיון בזה שיהיה שינוי ייעוד.

מיכאל חיים גוטרמן: בכל הנוגע לבטיחות, בית הספר עמד בכל מה שצריך.

מיכאל חיים גוטרמן: בכל הנוגע לבריאות היו השגות, אבל זה ברור מכיוון שבית הספר לא נמצא במבנה עירוני.

מיכאל חיים גוטרמן: אם היה שינוי ייעוד, הנושא היה בא על פתרונו.

מיכאל חיים גוטרמן: בינתיים אנחנו הגשנו ערר למשרד החינוך, וכרגע אנו עומדים מול 180 הורים שבחרו בחינוך הזה, ומול עירייה, שעדיין לא מבינה שאנחנו באים לטובתה.

מיכאל חיים גוטרמן: אנחנו מביאים תורמים מחו"ל, שתורמים בסדר גודל של 10,000,000 דולרים בשנה.

מיכאל חיים גוטרמן: זה בסך הכל מרים את הרמה של החינוך בעיר.

מיכאל חיים גוטרמן: אנחנו מבקשים פתרון.

מיכאל חיים גוטרמן: זה יהיה לטובת כולם: לטובת העירייה, לטובת הילדים וההורים.

מיכאל חיים גוטרמן: אנחנו נמצאים 10 ימים לפני פתיחת שנת הלימודים, ואי אפשר להשאיר מצב בו ההורים מקבלים מכתב איום הביתה, שאם ישלחו את הילדים לבית הספר הם יכנסו לבית סוהר.

מאיר פרוש: האם ההורים קיבלו ברוסיה את המכתב?

מיכאל חיים גוטרמן: בארץ.

זאב אלקין: מתי התקבלו המכתבים האלה?

זאב אלקין: מה מתכוונים ההורים לעשות?

זאב אלקין: הרי אנחנו נמצאים עכשיו פחות משבועיים לפני פתיחת שנת הלימודים.

זאב אלקין: האם העירייה הציעה לכם מבנה מטעמה באיזשהו שלב?

מיכאל חיים גוטרמן: לא.

מיכאל חיים גוטרמן: הדבר היחיד שהיא הציע לנו זה לסגור את בית הספר.

יובל לוי: היתה פנייה לוועדת נכסים בעירייה, וגם שנערכו הקצאות בית הספר לא הגיע לזכות לפנות לוועדת הקצאות.

יובל לוי: היו פניות מסודרות לראש העיר.

יובל לוי: היו מבנים של בתי ספר ריקים, שהועברו למוסדות אחרים שאינם קשורים לחינוך.

יובל לוי: בדיעבד, נאמר לנו על ידי מנהל מחלקת נכסים ועל ידי מבקר העיר: למה לא פניתם.

יובל לוי: נכסים עמדו, הושחתו, ושופצו בעשרות מיליוני שקלים.

יובל לוי: הבקשה הוגשה, אבל היה נוח לא לראות אותה.

זאב אלקין: תתייחס בבקשה לכל הנוגע להורים.

זאב אלקין: איזה מכתבים קיבלתם, ומה אתם מתכוונים לעשות פחות משבועיים לפני פתיחת שנת הלימודים.

אברהם רביץ: אולי שיסביר לנו גם, למה הוא שולח לשם את הילד שלו.

אברהם רביץ: האם חסרים בתי ספר בעיר?

אברהם מיכאלי: אני מבין, שלא עלית מרוסיה לפני שנה-שנתיים.

יובל לוי: אני יליד הארץ, ואשתי עלתה לפני 15 שנים מברית המועצות.

יובל לוי: לפני שלוש שנים אשתי התקשרה אלי ואמרה שיש בעיה: אין חינוך ואין בית ספר.

יובל לוי: היא מצאה אלטרנטיבה.

יובל לוי: הרבה פעמים שאלו אותנו מה הזרם אליו אנו שייכים, ואנחנו אמרנו שאין לנו זרם אבל אנו רוצים חינוך יהודי.

יובל לוי: יש כאלה שעברו לחו"ל לצורך זה, ויש שסובלים.

יובל לוי: כאשר הגענו לבית ספר "שובו", ראינו שיש גם חינוך ברמה וגם חינוך יהודי.

אברהם רביץ: מה זה חינוך ברמה?

יובל לוי: זה חינוך שמכסה נושאים רחבים ביום לימודים ארוך, והוא מקנה לילדים את הכלי הבסיסי של שליטה בשפה.

יובל לוי: ילדי עולים לא יכולים להגיע לשליטה בשפה העברית, כי אין מי שייתן להם את זה בבית.

יובל לוי: ילד בלי שפה לא יכול להשתלב.

יובל לוי: הוא לעולם יהיה עילג, ותהיה לו בעיה בתקשורת.

יובל לוי: אשתי יכולה ללמד את הבת שלי לכתוב אמא ב-4 שגיאות.

יובל לוי: ברגע שהיא פנתה ל"שובו" לקבל לימודים בכיתה סבירה, ברמה גבוהה, במסגרת של יום לימודים ארוך המשלב מסורת יהודית, גילינו חלק מכובד ממערכת החינוך.

יובל לוי: אנחנו לא דתיים, אנחנו מסורתיים, אבל מצאנו שיש דבר שמתאים לנו: חינוך יהודי שלא בא בכפייה ולא מפחיד הורים עם רקע כמו שלנו.

יובל לוי: זה חינוך שמשך הרבה הורים מהעלייה, ונתן להם להתבסס בארץ.

יובל לוי: הילדים לא מוקצים ולא סובלים, ויכולים להגיע לחינוך יהודי מבלי לפחד.

יובל לוי: יש הרבה גדרות ופחדים שצריך לחצות.

יובל לוי: נכון להיום ההורים הם אלה שמובילים את הרשת, הם אלה שסירבו לשמוע על צו הסגירה.

יובל לוי: בשנה שעברה נרשמו 200 הורים, ולאחר שהרשת אמרה שקשה לה לעמוד בלחץ הפיננסי, החוקי והפלילי של קיום בית ספר ללא רישיון, קמה צעקה גדולה של ההורים וזה הגיע לכדי איום לפנות הרבנים לתבוע אותם על ביטול תורה.

קריאה: השתמשת בנשק שלנו.

יובל לוי: הנשק שלכם, והתוצאות שלנו.

יובל לוי: הסבא של אשתי למד בחדר באוקראינה עד אשר המהפכה סגרה את החינוך היהודי.

יובל לוי: הוא יודע אידיש, קורא וכותב בעברית.

יובל לוי: כל מה שעובר על אשתי, זה מה שעבר על סבא שלה.

יובל לוי: כאשר איימו על אשתי בנקיטת צעדים משפטיים-פליליים לפי חוק חינוך חובה, היא קמה ואמרה שהיא צוחקת כי לפני 90 שנים עשו את זה לסבא שלי.

יובל לוי: אני אמרתי שאם תהיה בעיה פלילית, אני מוכן לשאת בזה בשביל חינוך יהודי ברמה גבוהה.

יובל לוי: אם זה המחיר, אני מוכן לשלם אותו.

זאב אלקין: אני מבין שהבעיה התעוררה כבר בקיץ הקודם, הרשת שקלה לסגור, ואתם החלטתם לקיים את בית הספר.

זאב אלקין: האם ניסתם לפנות למשרד החינוך, לדבר איתו ולקבל ממנו עזרה?

יובל לוי: יושבת כאן לבנה אברמוביץ, שפנינו אליה למרות שהיינו מוגבלים כי יש ייצוג של הרשת.

יובל לוי: היו לחצים כאלה ואחרים, וכאשר הגשנו בג"צ לפני שלוש שנים הרשת נלחצה וההורים משכו את הבג"צ.

יובל לוי: לפני כשנה הוגשה בקשה לשימוש חורג, שהיא המניעה הפורמאלית לאי מתן רישיון.

יובל לוי: הוגשה גם בקשה לשימוש חורג באוקטובר.

יובל לוי: יש אישור מדצמבר.

יובל לוי: הוגשה שאילתה בפברואר, מדוע הבקשה לא נדונה.

יובל לוי: יש לנו אישור שבדצמבר 2006 הבקשה קיבלה מספר: 2006/0353.

יובל לוי: עד היום הבקשה הזו לא נדונה.

יובל לוי: בפברואר הוגשה שאילתה על ידי חבר מועצה, שנענתה במאי.

יובל לוי: עד היום לא נדונה.

יובל לוי: ב-19 ליוני גברת שיראל מזרחי ממשרד הבריאות אמרה לנו: רבותי, אתם צריכים להמציא אישור עיירה להפעלת בית ספר, שבו ייאמר שהוועדה לתכנון ובנייה מסירה את ההתנגדות לקיום בית ספר.

יובל לוי: מכיוון שזה לא נדון, עיריית כפר סבא לא קיימה את הוועדה.

יובל לוי: יש לה זמן סטטוטורי של 60 יום, אבל היא עושה דין לעצמה.

יובל לוי: גם אנחנו עבריינים, אז אנחנו לא יכולים להלין עליה.

יובל לוי: אומר משרד החינוך, שגם משרד הבריאות מתנגד.

יובל לוי: הכל נאמר במכתב שנשלח אלינו: "בית הספר ממוקם באזור תעשייה, מצד אחד מוסך ומצד שני מגרש גרוטאות".

יובל לוי: בית הספר נמצא באזור בנייני משרדים שלידו חנייה.

יובל לוי: פניתי לחבר מועצה שהרכב שלו חונה שם ואמרתי לו: עד אשר הרכב האישי שלך לא יעבור ממגרד החנייה, יאשימו אותנו במגרש גרוטאות.

יובל לוי: הרכב שלך זו הגרוטאה הנדונה שבגללה נאמר לנו שבית הספר נמצא ליד מגרש גרוטאות.

משה גפני: אין שם מגרש גרוטאות.

יובל לוי: יש מגרש חנייה של בניין משרדים.

יובל לוי: יש בית מלאכה, שהחצר שלו מוזנחת מעט.

אנה לוי: יש חנות פרחים, חנות בגדים, חברות היי טק.

אנה לוי: בית הספר הוא הכי קרוב לפארק כפר סבא, 300 מטר הליכה ברגל לעוד מקומות ציבוריים מפותחים מאוד.

אנה לוי: באופן רשמי, הוא נחשב אזור תעשייה.

יובל לוי: הוא לא נמצא ליד עורק תחבורה ראשי, כמו שנמצאים רוב בתי הספר בקריית החינוך של כפר סבא.

יובל לוי: זה נמצא באזור תקוע, באזור לא נוח לתחבורה.

אברהם רביץ: האם את זה כותב משרד הבריאות?

יובל לוי: משרד הבריאות כותב, שבית הספר נמצא באזור שמצד אחד יש מוסך ומצד שני יש מגרש גרוטאות, ושהאזור רועש.

יובל לוי: מגרש הגרוטאות זו החצר של בית המלאכה, או מגרש החנייה.

יובל לוי: בנוסף נאמר במכתב של משרד הבריאות: "מבנה בית הספר אינו מבנה תקין של בית ספר.

יובל לוי: בבית הספר אין חצר תקנית.

יובל לוי: כמו כן, החצרות קטנות.

יובל לוי: יש קולר לשתייה אחד בלבד ואין ברזיות בחצר.

יובל לוי: תוכניות בתי הספר הוגשו לוועדה המקומית לתכנון ובנייה בכפר סבא.

יובל לוי: לאור האמור לעיל, לא מומלץ לאשר את פעילות בית הספר במקום הנוכחי".

יובל לוי: משפט המחץ הוא: "תוכניות בית הספר הוגשו לוועדה המקומית לתכנון ובנייה בכפר סבא, ולכן לא מומלץ...".

משה גפני: מה זאת אומרת שמשרד הבריאות כותב במכתב, שזה לא מומלץ?

חיים אמסלם: התוכניות הוגשו, ולא מומלץ.

משה גפני: האם משרד הבריאות ממליץ?

משה גפני: זה עצוב מאוד.

אברהם רביץ: קוראים לזה קפקא בעברית.

יובל לוי: אנחנו באנו לכאן, כי אחת התחושות היא שמדובר בקפקא.

יובל לוי: יש חבר'ה שמתקרבים ליהדות.

מאיר פרוש: האם אתה מנסה לומר, שיש פה ויכוח על עניין של יהדות?

אברהם רביץ: אל תהיה תמים, הרב פרוש.

מאיר פרוש: האם אתה חושב שזו הבעיה?

מאיר פרוש: האם יש כאלה שלא רוצים שיהיה בית ספר כזה?

יובל לוי: כן.

יובל לוי: יש התנגדות לזרם.

יובל לוי: היא שאלה אותי אם אנחנו זרם, ואני שאלתי אם מגדירים אותי כמו מגדיר חלקים.

יובל לוי: אמר עורך דין דנאי, שיושב כאן, שאנחנו קונים את הילדים בכסף.

יובל לוי: יש שאלה, אם "שובו" הוא מקום שפוגע באינטגרציה הכללית.

יובל לוי: ישנן אמירות מפורשות: אם הם חרדים, אין להם מה לעשות כאן.

יובל לוי: אני הורחקתי מהחלק הסודי של דיוני הוועדה, אבל יושב פה בחור צעיר שהוא שותף לוועדה הפורמאלית.

יובל לוי: אומרת הוועדה: אנחנו רוצים להכתיב את החינוך בעיר, ולא מתאים לנו החינוך מהסוג האחר.

יובל לוי: ב-12 לאוגוסט 2007 מכתב, שמאיים בנקיטת צעדים משפטיים, כי על הבת שלי ללמוד במוסד חינוכי מאושר.

יובל לוי: יש תקדימים, יש פסקי דין והחלטות, שהבאנו אותם לעיון ועדת החינוך של העירייה, שאומרים שהעילה המשפטית תקפה כאשר אתה קושר את הילד כמו בצל בגינה ולא נותן לו ללמוד.

יובל לוי: כאשר באים לעולה מרוסייה שאין לו יכולת להתמודד, הוא נבהל.

יובל לוי: אני לא רוצה להגיד שהחינוך הממלכתי הוא דת חילונית בפני עצמו.

יובל לוי: זה דבר לגיטימי שהוא מחנך בשיטתו.

יובל לוי: דעת ראש העיר ונציגי הסתדרות המורים אומרת: אם הם חרדים, אין להם מה לעשות כאן, וצריך לפנות למשטרה שתשתף פעולה.

יובל לוי: אני שואל: על מה?

יובל לוי: אנחנו עבריינים שלא נענינו לצו סגירה.

יובל לוי: אנחנו לא מוותרים על החינוך הזה.

זאב אלקין: אני רוצה לפנות ללבנה ממשרד החינוך.

זאב אלקין: לבנה, דיברה רבות בשבחה של הרשת בדיון שהיה כאן בדצמבר, וסיפרה איך משרד החינוך נערך לעזור לרשת במסגרת כללי המשחק הקיימים.

זאב אלקין: במקרה הספציפי הזה של כפר סבא, השאלה היא איך משרד החינוך ניסה להתערב ולנסות לעזור ברוח החלטת הוועדה?

זאב אלקין: האם משרד החינוך פנה לעירייה וניסה לשכנע אותה לתת אישור לרשת או למצוא לה מבנה חלופי?

זאב אלקין: אני מבין שנסגרו כמה בתי ספר בכפר סבא בשנים האחרונות, אז מבנים קיימים וישנם.

זאב אלקין: מה עמד מאחורי ההחלטה של משרד החינוך להוציא צו סגירה, כאשר לפי מיטב ידיעתי משרד החינוך לא מחויב באופן אוטומטי לאמץ את המלצות העירייה.

זאב אלקין: הן אמנם מרכיב חשוב מאוד, אבל בידי משרד החינוך נתונה זכות וחובה לבחון, מהם אותם נימוקים שעמדו מאחורי החלטת העירייה.

זאב אלקין: ההחלטה הסופית היא של המשרד עצמו.

זאב אלקין: מהם נימוקים כבדי המשקל, למרות הלחץ של ההורים ורצונם לקבל את החינוך הזה, להוציא צו סגירה ולנקוט באיומים משפטיים?

לבנה אברמוביץ: האיומים המשפטיים הם לא של משרד החינוך.

זאב אלקין: מה העמדה שלכם לקראת הערער שהוגש?

אברהם מיכאלי: כבר אז צפינו את הבעיה בכפר סבא, והתרענו על כך.

אברהם מיכאלי: אמרנו שבכפר סבא תהיה בעיה לקראת שנת הלימודים הנוכחית.

לבנה אברמוביץ: משרד החינוך עובד לפני נהלי רישום, וגם במקרה הזה אנחנו עובדים לפי אותם חוקים.

לבנה אברמוביץ: לא שינינו מעמדתנו הכללית לגבי הרשת, שרמת הלימודים של הרשת היא רמה גבוהה.

לבנה אברמוביץ: זה לא פוטר אותם לעבוד לפי החוקים והכללים.

לבנה אברמוביץ: זה לא מקובל לפנות לעירייה ולבקש שתמצא להם מבנה אחר, וגם לא עשינו זאת לגבי שום רשת אחרת ושום מוסד אחר.

לבנה אברמוביץ: זה לא מתפקידנו לעשות את זה, שלא לדבר על כך שלא ניתן לפנות לגבי רשת אחת ולא לגבי רשת אחרת.

לבנה אברמוביץ: משהו בכפר סבא הוא קצת שונה.

לבנה אברמוביץ: הנושא של קליטת תלמידים, שהם לא בקטגוריה של אותם תלמידים שלמענם נפתחה הרשת "שובו", הוא מאוד בולט בכפר סבא.

לבנה אברמוביץ: כאן מתחילה בעיה.

זאב אלקין: האם את יכולה לפרט?

לבנה אברמוביץ: כמו שאמר הרב גוטרמן, הרשת "שובו" הוקמה לפני 12 שנים לילדי חבר העמים, כדי להקנות חינוך יהודי.

לבנה אברמוביץ: בכפר סבא התופעה היתה שתלמידים שלא ענו על הקריטריון הזה נכנסו למערכת.

לבנה אברמוביץ: התופעה הזו היא זו שעוררה את הבעיה.

משה גפני: כמה כאלה יש?

לבנה אברמוביץ: אני לא יודעת.

לבנה אברמוביץ: נראה לי שזו התופעה שגררה אחריה את הכל.

לבנה אברמוביץ: משרד החינוך בכל מקרה לא שינה את דעתו.

לבנה אברמוביץ: ברגע שיש לנו התנגדות של משרד הבריאות ושל הוועדה לתכנון ובנייה, אנחנו לא יכולים לאשר זאת.

זאב אלקין: האם יש התנגדות של הוועדה לתכנון ובנייה?

יובל לוי: זה לא נדון.

זאב אלקין: יכול להיות שלמשרד החינוך יש מסמכים שאין לאף אחד אחר.

לבנה אברמוביץ: זו טעות שלי.

לבנה אברמוביץ: זו לא היתה התנגדות, אבל לא קיבלנו תגובה מהם.

זאב אלקין: אנא, תדייקי.

לבנה אברמוביץ: קיימת התנגדות של משרד הבריאות.

לבנה אברמוביץ: בשום מקרה אנו לא מוציאים רישיון כאשר יש התנגדות של משרד הבריאות.

משה גפני: אין התנגדות, הם לא ממליצים.

לבנה אברמוביץ: כאשר הם לא ממליצים, מבחינתנו אסור לתת רישיון.

לבנה אברמוביץ: למשרד הבריאות יש זכות וטו.

חיים אמסלם: השאלה היא, האם הם לא ממליצים, או ממליצים שלא.

לבנה אברמוביץ: אני עובדת בתחום הזה הרבה שנים, כדי להבין מה משרד הבריאות אומר.

לבנה אברמוביץ: כאשר אין לי החלטה ברורה שמאפשרת פתיחת מוסד, הוא לא מקבל רישיון.

זאב אלקין: כלומר, הסיבה העיקרית מבחינת

זאב אלקין: כם לצו הסגירה קשורה להעדר אישור של משרד הבריאות.

זאב אלקין: העמדה של העירייה היא פחות רלוונטית מבחינתכם.

לבנה אברמוביץ: זה לא מה שאני אמרתי.

לבנה אברמוביץ: אני לא אמרתי שהיא כן או לא רלוונטית.

לבנה אברמוביץ: אל תשים מילים בפי.

לבנה אברמוביץ: אני חוזרת ואומרת, שכרגע אין לי אישור של הוועדה לתכנון ובנייה, הרשות המקומית מתנגדת ומשרד הבריאות מתנגד.

לבנה אברמוביץ: עם הנתונים האלה אני לא יכולה לתת רישיון.

זאב אלקין: האם זו תהיה העמדה שלכם גם לקראת הערער שהוגש?

לבנה אברמוביץ: אני עוד לא ישבתי עם הלשכה המשפטית על מנת לגבש עמדה.

זאב אלקין: האם היה לך דיון עם העירייה בנוגע לרשת?

לבנה אברמוביץ: אני התבקשתי על ידי המשרד להשתתף בישיבת ועדת החינוך של העירייה.

זאב אלקין: האם באותו דיון את שיתפת את חברי הוועדה בעמדה החיובית של משרד החינוך בנוגע לרשת, ואמרת את כל אותם הדברים היפים ששמענו כאן?

לבנה אברמוביץ: אני חושבת שכן, אבל אני לא זוכרת שפירטתי את הדברים כפי שנעשה בדיון הקודם.

לבנה אברמוביץ: אני אומרת שוב, עמדתי לא השתנתה מהדברים שהקראת קודם מהפרוטוקול.

אברהם רביץ: עד כמה שידוע לי, בשעתו היינו בודקים את העיריות: את מצבת הבניינים הקיימים, את התנודות שיש בגלל בעיות דמוגרפיות כאלה ואחרות, בניינים שנותרו ריקים בגלל שאין תלמידים באזור מסוים, והיינו עושים ניידות.

אברהם רביץ: לא ייתכן שיהיו מבנים, ובאופן מלאכותי יקימו שם כל מיני מוסדות נלווים לחינוך.

אברהם רביץ: צריך לשמור על הבניין.

אברהם רביץ: מאחר וכפר סבא היא עיר ואם בישראל, גם שם יש בניינים שיכולים לשמש את בית הספר הזה, שיש לו גם עתיד גדול פרט להווה.

אברהם רביץ: השאלה היא, האם הבדיקה הזו נעשתה.

אברהם רביץ: זה נכון שהעירייה היא הגוף שהוסמך לחלק את הבניינים, אבל היא לא יכולה לנהוג בשרירות לב, בייחוד שיש מניעים שהם לא מן העניין, מניעים פוליטיים-דתיים.

אברהם רביץ: האם ידוע לך, האם המחלקה המיועדת הזו עשתה את הבדיקה?

אברהם רביץ: האם מאז הדיון הקודם העירייה בדקה והגיעה למסקנות?

אברהם רביץ: ארגון "שובו" הוקם לפני 17 שנים.

אברהם רביץ: אני מאוד עודדתי את הקמתו, כי ראיתי את הערך המוסף וגיליתי שיש כאן תופעה חדשה של הקניית ערכי יהדות לא בכפייה.

אברהם רביץ: נכנסתי לכיתה וראיתי תלמידים יושבים ללא כיסוי ראש, ולומדים משניות וגמרא.

אברהם רביץ: הדברים נעשים במינון נכון, וגם האווירה היא חיובית.

אברהם רביץ: זו תופעה מאוד ייחודית במדינת ישראל, שהולכת היום לכל מיני כיוונים.

אברהם רביץ: היום ישנה החלטה, המאפשרת להורים ללמד את ילדם במסגרת הבית.

אברהם רביץ: בארצות הברית זה שכיח, בגלל מצב בתי הספר שם.

אברהם רביץ: גם אנחנו לא יכולים להתפאר במצב בתי הספר.

אברהם רביץ: האם אנחנו נדקדק אם יש ילדים שהם עולי ברית המועצות לשעבר או לא?

אברהם רביץ: גם בארצות הברית קיימת שכחה של 70 שנה.

אברהם רביץ: אנשים באים למדינת ישראל מסיבות עמוקות, גם אם הם לא דתיים, ומחפשים את הקשר.

אברהם רביץ: אני לא חושב שעלינו לדקדק במספר ילדים, שהם מיעוט המצטרף לדבר היפה הזה.

אברהם רביץ: לא מוגדר באף מקום ש"שובו" עוסקת רק עם ילדים עולים מברית המועצות לשעבר.

אברהם רביץ: היא עוסקת בהקניית ערכי יהדות, בדרך לא כפייתית.

אברהם רביץ: שמענו את ההורה, שמייצג את התמונה הכללית.

זאב אלקין: אם זה היה מוגדר ומישהו היה פונה לבג"צ כנגד הרשת, הוא היה מנצח.

זאב אלקין: לכן, האמירה שלך, לבנה, היא מוזרה ביותר.

זאב אלקין: בדרך כלל העמדה של המשרד היא הפוכה לחלוטין.

אברהם רביץ: לכן, בכל זאת עירייה חייבת לעשות תכנון לפיזור התלמידים בין בתי הספר.

אברהם רביץ: בית הספר הזה הוא גורם לתחרות גדולה בקרב בתי הספר הדתיים יותר מאשר בקרב בתי הספר החילוניים.

אברהם רביץ: בבתי הספר הממלכתי-דתי יש פשיטת רגל.

אברהם רביץ: גם החינוך העצמאי סובל מזה לא מעט, אחרת הוא היה מקבל חלק מהילדים אבל לא את רובם.

אברהם רביץ: הם היו נזרקים לתוך העסק הגדול, לטוב ולרע.

אברהם רביץ: הרשת הזו נותנת לחברה כולה אפשרות להתחיל לראות את החיים ביחד, ולא להיות כמו מסטיקים דביקים.

אברהם רביץ: צריך להתחיל טוב, להסתכל בצורה טובה על הדברים האלה.

אברהם רביץ: לבנה, אנחנו יודעים שצריך אישור ממשרד הבריאות, אבל אפשר לדבר איתו, בפרט שהמפגעים שהוא מציין הם לא מפגעים רגילים שמשרד הבריאות אמור לטפל בהם.

אברהם רביץ: מדובר במפגעים סביבתיים, שהם בספק.

אברהם רביץ: אומרים שיש בקרבת מקום מוסך, ומתגלה שזה לא מוסך.

אברהם רביץ: צריך לחיות, לזרום.

אברהם רביץ: זו אחת המצוות הכי גדולות שמשרד החינוך עושה לחברה בישראל.

לבנה אברמוביץ: האם הזמנתם את משרד הבריאות?

זאב אלקין: לא.

לבנה אברמוביץ: יש שאלות לגבי חוות הדעת של משרד הבריאות.

זאב אלקין: אנחנו נעשה את זה אם צריך.

זאב אלקין: אחרי הדברים היפים של הרב רביץ, זה הזמן המתאים לפנות לנציגי עיריית כפר סבא ולהציע להם לפתוח את הבוקר הזה כפי שהציע הרב רביץ.

זאב אלקין: אולי נשמע מהם בשורות טובות לגבי גורלו של בית הספר, וכוונת העירייה לדאוג לאישורים מתאימים למבנה הזה או למבנה אלטרנטיבי יותר טוב.

איל יוניאן: אני כאן בשמו של ראש העיר.

איל יוניאן: היו לא התחייבויות קודמות, ולכן הוא לא יכל להגיע.

איל יוניאן: כפי שאתם יודעים, העירייה היא לא הגוף המוסמך אלא משרד החינוך, כאשר לעירייה יש שני כובעים בתוך התהליך הזה: כובע של ועדת תכנון מבחינת המבנה, ואגף החינוך המקומי שנותן את המלצתו הפדגוגית ביחד עם משרד החינוך.

איל יוניאן: כאדם יהודי שבא ממשפחה דתי, אני מציע לשים בצד את העניין שיש התנגדות לבית הספר הזה בגלל היותו חרדי.

איל יוניאן: המרקם של מערכת היחסים בכפר סבא בין דתיים לחילוניים הוא מודל לחיקוי, ולא נכון להכניס את הנושא הזה.

יובל לוי: זה כתוב בפרוטוקול של ועדת החינוך בעיריית כפר סבא.

אברהם מיכאלי: קראנו את זה בפרוטוקולים.

אברהם מיכאלי: לא המצאנו את זה.

מאיר פרוש: באיזה פרוטוקול?

אברהם מיכאלי: של ועדת החינוך של העירייה.

אברהם רביץ: זו לא עמדת העירייה.

אברהם מיכאלי: נאמר: הם חרדים, ואין להם מה לעשות כאן.

מאיר פרוש: אבל המנכ"ל ודאי מחה על כך.

זאב אלקין: אני ארשה לעצמי לצטט את דבריו של סגן ראש העיר: "אני מכיר הרבה מההורים, ואני אישית נגד בית הספר על רעיונותיו.

זאב אלקין: לא רוצה לראות את הזרם הזה בכפר סבא".

זאב אלקין: זה ציטוט מדיון רשמי בוועדת החינוך של כפר סבא.

אברהם רביץ: לכן הוא באופוזיציה היום.

איל יוניאן: אמר הרב רביץ בצדק, שאם מישהו אמר משהו, זה עדיין לא החלטת המועצה.

זאב אלקין: זה לא מישהו, זה סגן ראש העיר.

איל יוניאן: זה יכול להיות גם ראש העיר.

איל יוניאן: עדיין יש מועצת עיר שמחליטה, וזו לא עמדת העירייה ולא ההחלטה.

אברהם מיכאלי: את מועצת העיר אפשר גם להוביל לכיוון מסוים, על פי רצונו של הבוס.

אברהם מיכאלי: לצערנו, זה מה שקורה שם.

איל יוניאן: אין שום עניין מול חרדים.

איל יוניאן: לגבי העובדות, הנושא הזה נדון בוועדת החינוך המקומית, שהחליטה מה שהחליטה פה אחד.

איל יוניאן: אין התנגדות לבית הספר החרדי.

איל יוניאן: אמר נכון הרב רביץ, שיש בעיה בכלל עם החינוך הדתי במדינת ישראל, ובכפר סבא בפרט.

איל יוניאן: אנחנו מתמודדים עם הבעיה הזו גם היום.

איל יוניאן: הבעיה של הזרמים בתוך החינוך הדתי היא בעיה שמתגלגלת לפתחנו, ואנחנו מתמודדים איתה היום בכפר סבא, רעננה, בהוד השרון ובהרצלייה.

משה גפני: אולי תתמקד בכפר סבא.

משה גפני: את רעננה אנחנו מכירים ואת הוד השרון אנחנו מכירים.

עופרה דונסקי: זה קשור לכולם.

משה גפני: אני מציע לדבר על כפר סבא.

משה גפני: ראש העיר מרעננה היה פה כמה פעמים, וראש העיר של כפר סבא לא הגיע.

משה גפני: את רעננה והוד השרון אנחנו מכירים.

משה גפני: כמה בתי ספר יש בכפר סבא?

איל יוניאן: יש לנו 14 בתי ספר יסודיים.

משה גפני: אני רוצה לדעת את החלוקה.

איל יוניאן: ישנם 14 בתי ספר, כאשר 9 מתוכם ממלכתיים, ו-5 הם בתי ספר ממלכתי-דתי.

זאב אלקין: בית ספר אחד הוא מוכר שאינו רשמי, ו-4 בתי ספר הם ממ"ד.

איל יוניאן: צריך להבין שבית הספר קיים שלוש שנים.

איל יוניאן: תחילה הוא הוקם באזור מגורים, כאשר לא הוגשה בקשה לוועדה המקומית.

יובל לוי: הוגשה בקשה לעירייה על ידי אוהד ריינר, ואמרו לו שהוא הגיע מאוחר ושילך.

יובל לוי: גם בשנה השנייה אמור לו ללכת.

יובל לוי: הבקשה הפורמאלית שהתקבלה היתה בשנה השלישית.

איל יוניאן: יש הליך של בקשות.

איל יוניאן: אני לא קבעתי את החוק.

איל יוניאן: מבחינה רשמית לא הוגשה בקשה.

יובל לוי: זה לא נכון.

איל יוניאן: לא הוגשה בקשה מבחינת החוק לגבי אזור המגורים בו הוקם בית הספר.

איל יוניאן: בית הספר עבר לאזור התעשייה, כפי שציין יובל.

איל יוניאן: חודש וחצי לאחר ההפעלה הוגשה בקשה לוועדת התכנון, שעדיין לא נדונה.

זאב אלקין: האם יש לך הסבר לזה?

איל יוניאן: הנושא הזה נדון בכמה צינורות.

איל יוניאן: על פי חוק, ברגע שהוועדה לא דנה בנושא, קמה הזכות לערער בוועדת הערער, דבר שנעשה היום.

איל יוניאן: היא לא נדונה, כי זה נדון בצינורות אחרים.

זאב אלקין: הנקודה הזו מרתקת אותי.

זאב אלקין: אני בעוד שעתיים נפגש עם שר הפנים, ולכן זה מרתק אותי לדעת איך פעלה במקרה הזה ועדת תכנון ובנייה בכפר סבא, ומה גרם להמתין כמעט שנה.

זאב אלקין: האם זה הנוהל הרגיל לטיפול בפניות בוועדת תכנון ובנייה?

איל יוניאן: העובדות הן עובדות ברורות.

איל יוניאן: הוועדה לא דנה בזה.

אברהם רביץ: אותי מעניין, מהם הצינורות האלה.

אברהם רביץ: האם אפשר להתחבר אליהם?

משה גפני: אדוני המנכ"ל, אני לא מתכוון לעבור על זה לסדר היום.

משה גפני: אתם עברתם על החוק.

משה גפני: אני לא הייתי מאפשר להם לדבר.

משה גפני: אומר מנכ"ל של עירייה גדולה במדינת ישראל: אנחנו עוברים על החוק ומטפלים בזה בצינורות אחרים.

משה גפני: זה כאילו אנחנו נמצאים במשטר של העולם השלישי.

משה גפני: האם אתם כבר גובים כסף בפארק?

משה גפני: יושב בוועדת החינוך של הכנסת מנכ"ל של עירייה גדולה במדינת ישראל, ואומר: עברתי על החוק, ואפילו לא מתנצל.

משה גפני: זו חוצפה שאין שנייה לה.

משה גפני: אנשים מסתירים את זה שהם עברו על החוק.

משה גפני: האם נסעת במהירות שהגעת לפה?

משה גפני: אתה עברת על החוק.

איל יוניאן: אדוני חבר הכנסת, גם אם אתה לא מסכים איתי יש דרך לומר את הדברים.

איל יוניאן: אל תצעק.

איל יוניאן: גם אני יודע לצעוק.

איל יוניאן: יש דרך לומר דברים, גם אם לא מסכימים איתי.

זאב אלקין: אדוני המנכ"ל, אתה נמצא כאן בוועדה של הכנסת.

זאב אלקין: אנחנו לא מתארחים אצלך, אלא אתה מתארח אצלנו.

איל יוניאן: תנהגו בי כמנהג מארחים.

זאב אלקין: כמנכ"ל עירייה אתה צריך לדעת, שכללי הדיון בכנסת הם שלחברי כנסת בלבד מותר לקרוא קריאות ביניים.

זאב אלקין: לעומת זאת, אורח שתוקף חבר כנסת דינו יהיה מאוד פשוט.

איל יוניאן: אני שמח שהדברים מתומללים.

איל יוניאן: לא תקפתי אף אחד.

איל יוניאן: אני מבקש לסיים את דבריי.

איל יוניאן: הוועדה להקצאת קרקעות, היא ועדה שאני היו"ר שלה.

איל יוניאן: לא הוגשה שום בקשה לוועדה להקצאת קרקעות.

איל יוניאן: ועדה להקצאת קרקעות חייבת לדון בכל בקשה להקצאת קרקע לכל גוף שעומד בתנאים הבסיסיים, קרי עמותה מאוגדת, שעומדת בחוזר מנכ"ל משרד הפנים.

איל יוניאן: כשתוגש בקשה מתאימה לוועדה להקצאות קרקעות היא תדון, כפי שאנו דנים בבקשה של כל עמותה.

איל יוניאן: לכן, אני מציע לחברים להגיש בקשה בצורה מסודרת לוועדה להקצאת קרקעות, שאני יושב הראש שלה.

איל יוניאן: יושבת כאן היועצת המשפטית, שהיא חברה בדין וגם הגזבר שהוא חבר בדין.

איל יוניאן: עד היום לא הוגשה בקשה מסודרת.

אברהם רביץ: אולי בגלל שהם רוצים לקבל מבנה קיים.

אברהם מיכאלי: זו היתממות.

אברהם מיכאלי: אחרי 3-4 שנים שהרשת פועלת בעיר, לא יכול להיות שאף אחד לא ניגש לעיירה והגיש בקשה.

איל יוניאן: הרשת פועלת שלא כדין.

איל יוניאן: הרשת קבעה עובדות.

איל יוניאן: חודש וחצי לאחר שהיא התחילה לפעול היא הגישה את הבקשה.

אברהם רביץ: האם הוועדה שאתה עומד בראשה מקצה גם מבנים?

איל יוניאן: כן.

איל יוניאן: זו נקראת ועדה להקצאת מבנים וקרקעות ללא תמורה.

אברהם רביץ: בית הספר קיים.

אברהם רביץ: האם זו צריכה להיות יוזמתו של בית הספר לבקש מבנה, או שאתם בעירייה מחפשים עבורו מבנה?

אברהם רביץ: בשלוש השנים האחרונות סגרנו 3 בתי ספר, בגלל שכפר סבא מזדקנת ואנחנו חייבים לסגור בתי ספר קטנים.

אברהם רביץ: שיטת התקצוב היום לא מאפשרת לקיים בתי ספר קטנים.

אברהם רביץ: המבנים האלה הוקצו לפעילות של רווחה וחינוך.

אברהם רביץ: האם משרד החינוך ויתר על המבנים?

אברהם רביץ: הרי התקציב הוא שלו.

איל יוניאן: אלה מבנים שחלקם מומנו על ידי העירייה.

אברהם רביץ: האם משרד החינוך הסכים לוותר באופן טוטאלי על המבנים?

איל יוניאן: בהנחה שנעשה בהם שימוש לפעילות חינוכית ולא למסחר, זה אפשרי על פי חוזר מנכ"ל של משרד החינוך.

אברהם רביץ: אם ייוולדו ילדים, תיקחו את זה חזרה.

אברהם רביץ: אפילו אם הם יהיו חילוניים, אני מרשה לכם לקחת אותם חזרה.

חיים אמסלם: אני מבין שישנם כרגע מבנים פנויים.

איל יוניאן: כרגע אין מבנים פנויים, שרלוונטיים לבית הספר.

איל יוניאן: כל המבנים אוכלסו.

איל יוניאן: היו 3 בתי ספר שנסגרו, ושלושתם אוכלסו.

זאב אלקין: על ידי מי?

זאב אלקין: אני לא הבנתי את תשובתך לחה"כ אמסלם.

חיים אמסלם: היו 3 בתי ספר שנסגרו, ותכף ומי אוישו.

זאב אלקין: אוישו על ידי מי?

זאב אלקין: מי שוכן כרגע בתוך המבנים האלה?

איל יוניאן: בתי הספר נסגרו לפני 3 שנים.

איל יוניאן: שוכנים שם לרוב משרדי עירייה.

אברהם רביץ: משרדי עירייה?

איל יוניאן: פונקציות עירוניות, לא משרדים.

זאב אלקין: אתה יכול להגיד לנו מהן?

זאב אלקין: תשתף אותנו מה קורה באותם שלושת המבנים.

אברהם רביץ: לבנה, לקחו לך מבנים.

איל יוניאן: יש שם פעילות פדגוגית של אגף החינוך.

זאב אלקין: האם המרכז הזה תופס את כל בית הספר?

איל יוניאן: כן.

חיים אמסלם: אני יכול להביא הרבה רעיונות לאייש מבנים ריקים, בפרט בנושאים חינוכיים.

איל יוניאן: בבית הספר השני ישנן פונקציות של אגף הרווחה.

זאב אלקין: מהן פונקציות של אגף הרווחה, משרדים?

איל יוניאן: זה לא בדיוק משרדים.

איל יוניאן: יש לנו פעילות של חינוך מיוחד, מעונות.

איל יוניאן: בבית הספר השלישי יש את מעון נעמ"ת, חינוך מבוגרים ופעילות של נוער.

חיים אמסלם: בקצב הזה גם אם היו לך 4 בתי ספר ריקים היית מאייש אותם.

איל יוניאן: אנחנו מדברים על לפני 3 שנים.

איל יוניאן: אני לא זוכר כמה תלמידים היו ב"שובו" בתחילת הדרך.

זאב אלקין: כמה מתוך שלושת בתי הספר נבנו במימון מלא של העירייה?

אברהם רביץ: אין דבר כזה.

איל יוניאן: חלק מבתי הספר נבנו לפני עשרות שנים.

איל יוניאן: אני לא רוצה סתם לשלוף נתונים.

איל יוניאן: אני מניח, שמשרד החינוך השתתף במימונם.

איל יוניאן: בית ספר אחד הוא הכי ותיק בכפר סבא.

איל יוניאן: יש כאן שלושה כובעים: ועדה להקצאת קרקעות, ועדה לתכנון ובנייה שטרם אמרה את דברה ותאמר את דעתה בתחילת אוקטובר.

איל יוניאן: חברי הוועדה הם בעצם חברי מועצת העיר, והם אמרו את דברם בכובע של חברי מועצת העיר.

אברהם רביץ: מה הם אמרו?

איל יוניאן: כפי שאמר יובל, היה דיון במועצת העיר, והתקבלה החלטה לקבל את המלצות ועדת החינוך של העירייה.

מאיר פרוש: האם זו ועדה שמורכבת רק מאנשי עירייה או גם מאנשי ציבור?

איל יוניאן: גם מאנשי ציבור.

אברהם מיכאלי: איך מועצת העיר דנה בבעיה, אם ועדת התכנון והבנייה לא נתנה את דעתה?

אברהם מיכאלי: אלה צינורות עקומים.

איל יוניאן: ועדת תכנון ובנייה תדון בנושא בתחילת אוקטובר.

אברהם רביץ: ועדת תכנון ובנייה זו פונקציה אחרת לחלוטין.

אברהם מיכאלי: הנימוק היה שוועדת התכנון לא נתנה תשובה בכלל.

איל יוניאן: ועדת תכנון ובנייה תדון בנושא בתחילת אוקטובר.

אברהם רביץ: על מה היא תדון?

איל יוניאן: יש בקשה לשימוש חורג באזור התעשייה.

אברהם מיכאלי: אבל זה לא מסמכות ועדת החינוך לדון בזה.

זאב אלקין: אני מניח שהסיבה העיקרית להתנגדות ועדת החינוך היתה העדר אישורים.

איל יוניאן: העדר אישורים.

איל יוניאן: אין לזה שום קשר לחרדים, מאחר ועיריית כפר סבא מתגברת את לימודי היהדות.

איל יוניאן: אנחנו בעד הנושא הזה.

איל יוניאן: יש בכפר סבא את תוכנית טל"י, תגבור לימודי יהדות.

איל יוניאן: בקדנציה הקודמת היה ניסיון לקדם את זה בכפר סבא, אבל בסוף זה הוקם בהוד השרון.

איל יוניאן: יש בעייתיות עם התקצוב של זה.

איל יוניאן: אנחנו לא נגד יהדות.

איל יוניאן: יש לנו תוכניות ייחודיות בכפר סבא לתגבור לימודי יהדות.

איל יוניאן: יש לנו בעיה עם בתי ספר של זרמים ושל נישות כאלה ואחרות.

איל יוניאן: התנגדנו גם לבתי ספר למצוינות, בתי ספר לאומנות, מהטעם הפשוט שאנו לא רוצים להקים בכפר סבא בתי ספר שהם נישה לזרמים כאלה ואחרים.

איל יוניאן: מאחר וסגרנו 3 בתי ספר בשלוש שנים האחרונות, יש לנו בעיה קשה שהתקציב של החינוך הולך וקטן, ואנחנו רוצים לשמור על אותה רמת חינוך.

איל יוניאן: לאור חוק נהרי, שאומר שאנו צריכים להשתתף בחינוך הרשמי שאינו מוכר, אנחנו יודעים שהדבר הזה בסוף יבוא לפתחנו.

איל יוניאן: אלה ילדים שלנו.

אברהם רביץ: אבל זו השתתפות לפי ראש.

איל יוניאן: אבל עדיין העירייה משתתפת בדברים שאינם מתוקצבים, כמו עלויות תקורה, כמו תחזוקה, כמו מנהלניות ומנהלי משק.

איל יוניאן: אלה סכומים לא בטלים.

איל יוניאן: לא בכדי סגרנו 3 בתי ספר.

זאב אלקין: אני רוצה לשתף את כולם במסמך אחד, שאינו מונח בפני כל הנוכחים.

זאב אלקין: אתה הזכרת את הדיון בוועדת החינוך, שהפרוטוקול שלו נמצא לפני.

זאב אלקין: אני מוכרח לומר, שמזמן לא קראתי מסמך כזה מרתק.

זאב אלקין: זו היתה ישיבה גדולה מאוד, רבת משתתפים, כולל נציגים רשמיים של משרד החינוך: לבנה ומנהלת מחוז המרכז, נציגי ועדת החינוך של העירייה, מנהלי בתי ספר, שלכאורה הם אינטרסנטיים.

לבנה אברמוביץ: אני לא קיבלתי את הפרוטוקול.

זאב אלקין: כפי שאתה דיווחת לנו, העירייה החליטה ללכת בצינורות אחרים, דיון בוועדת חינוך.

זאב אלקין: על סמך זה המועצה קיבלה את ההחלטה הזו.

זאב אלקין: מהפרוטוקול הזה עולה תמונה מדהימה.

זאב אלקין: לכאורה, נדרשה הוועדה לדון מה יקרה עם בית הספר.

זאב אלקין: מהרגע שנציגי רשת "שובו" עזבו את המקום – כי הדיון התקיים בשני חלקים: עם נציגים ובלי נציגים, אבל הפרוטוקול רשם גם את החלק הסגור - אז כל הדיון היה סביב השאלה, באיזו אמתלה ניתן לסגור את בית הספר.

זאב אלקין: הדבר שהדהים אותי זו שותפות נציגי משרד החינוך לדיון הזה בצורה כזו.

זאב אלקין: גם הם נתנו את דעתם ואת עצותיהם, ואומרים כי הסיבה הזו לא תעזור כי כך זה לא יעבור את ועדת הערר.

זאב אלקין: יושבת שם נציגת החינוך ששבחה את הרשת, ואומרת שיש בעיה עם הרשת, ושמפריע שהם קולטים ילדים מהמערכת הכללית.

זאב אלקין: יש שם דברים מדהימים.

זאב אלקין: אני אצטט כמה דברים: "אני מבין שכל מה שנעשה כאן לא יעמוד במבחן משפטי...".

זאב אלקין: אז הלכו לכיוון של העדר אישור.

זאב אלקין: המלצה של עובד העירייה לראש העיר: "אתה צריך לפנות לנישה המתאימה מבחינה משפטית כדי לסגור אותם".

זאב אלקין: יש שם אמירות מדהימות לגבי החינוך החרדי, ולגבי זה שהם לא רוצים את הזרם.

חיים אמסלם: אתה מדבר על יהודה בן חמו מכפר סבא.

זאב אלקין: אני מדבר על ראש העיר ועל כמה סגני עיר שהתבטאו כך.

לבנה אברמוביץ: האם צוין בפרוטוקול שאני לא ישבתי בסיום הדיון?

זאב אלקין: לא צוין מתי עזבת.

יובל לוי: צוין שאמרת שהחוק איתם.

יובל לוי: אחרי זה הם אומרים, החוק איתם אז בואו נמצא את הפרצה המתאימה.

זאב אלקין: צוין שאת חשבת שמספיקה הסיבה של התנגדות המחוז והתנגדות העירייה, אבל למדת מהיועצים המשפטיים שזה לא יספיק בפני ועדת ערר.

זאב אלקין: זה ציטוט שלך.

זאב אלקין: צוין שאמרת לעירייה, שאת באותו צד של מתרס שלהם, אבל ועדת הערר לא תקבל את הנימוקים האלה.

זאב אלקין: לכן, אני הופתעתי שאמרת שמשרד החינוך לא מתערב, לא פונה ולא נושא ונותן מול העיריות.

לבנה אברמוביץ: אתה שאלת אותי, האם אנחנו פנינו וביקשנו למצוא מבנה מתאים.

זאב אלקין: או פתרון אחר כדי לעזור לרשת.

לבנה אברמוביץ: אני עומדת מאחורי מה שאמרתי.

לבנה אברמוביץ: זה לא מנוגד למה שעכשיו אמרת.

זאב אלקין: אני מאוד הופתעתי למצוא בהתייעצות הזו נציגים רשמיים של משרד החינוך, שמייעצים לאנשי העירייה.

לבנה אברמוביץ: למי אתה בא בתלונה?

לבנה אברמוביץ: אני אעביר את הטענות.

זאב אלקין: זה לא נוגע רק אלייך.

זאב אלקין: ישבה שם גם מנהלת המחוז שאמרה: "אני לא צריכה את הדבר הזה אצלי במחוז".

זאב אלקין: נאמרו שם דברים מדהימים.

זאב אלקין: הסיבה שעלתה שם כל הזמן, היא התחרות והבעיה התקציבית שציינת.

זאב אלקין: זה היה עוד לפני שהפנימו את המשמעות של חוק נהרי, ולכן הנימוקים העיקריים שם מדברים על כך שבגלל שיטת התקצוב של דו"ח שושני, כאשר תלמידים עוברים בתי ספר אחרים ניזוקים.

זאב אלקין: לכן, ישבו שם מנהלי בתי ספר שהם אינטרסנטים מובהקים.

עופרה דונסקי: הם חברי ועדה לפי החוק.

יובל לוי: חברי הוועדה שנוכחו, הם חברי מועצת העיר שלא אושרו כחברי ועדה, נציגי הסתדרות ואחרים שהם לא חברי הוועדה.

עפרה דונסקי: הם הוזמנו כמו שאתה הוזמנת.

יובל לוי: אני לא חבר ועדה, והגברת התכוונה לחברי ועדה.

יובל לוי: גם את לא חברת ועדה.

יובל לוי: את יושבת שם כנציגת הסתדרות המורים.

עפרה דונסקי: אני מוזמנת, אבל אני לא מצביעה.

זאב אלקין: אני לא נכנס לשאלה, למה נציגי הרשת התבקשו לעזוב ואחרים לא נתבקשו לעזוב.

זאב אלקין: זה לא מענינו.

זאב אלקין: ועדת החינוך של כפר סבא מנהלת את עצמה, כפי שהיא רואה לנכון.

זאב אלקין: אם יש כאן נושא לדיון, זה נושא לדיון בוועדת הפנים ומול שר הפנים ולא בשולחן הזה.

זאב אלקין: הנימוק שחזר והופיע שם, הוא נימוק שעלה על השולחן הזה בדיון הכללי על רשת "שובו" ונדחה מכל וכל על ידי חברי הכנסת וגם על ידי משרד החינוך.

זאב אלקין: לכן, הופתעתי לשמוע את נציגי משרד החינוך מגלים עמדה שונה ממה שהוצגה כאן.

זאב אלקין: אני מדבר על הנימוק של מספר התלמידים והפגיעה בבתי ספר אחרים, שעלולה להיווצר בגלל תחרות.

זאב אלקין: בנוסף, ישנה התנגדות לזרם החרדי.

זאב אלקין: יש כאן אמירות מדהימות.

זאב אלקין: אני מניח, שחבריי ייהנו לקרוא פרוטוקול כזה.

אברהם רביץ: אני בוכה שאני קורא פרוטוקול כזה.

אברהם מיכאלי: אנחנו נבכה ונמחה.

זאב אלקין: אני אשמח לשתף אתכם בנוסח הפרוטוקול המונח לפני.

חיים אמסלם: אני רוצה שנקיים דיון, מה אנחנו יכולים לעשות כדי להפסיק את ההתנכלות הזו.

אברהם רביץ: הכנסת היא שונה מהתקופה הטרום היסטורית של כפר סבא.

אברהם רביץ: היום אנחנו אחרים.

אברהם רביץ: אנחנו בעד זכויות האדם, אנחנו מכבדים כל אדם באשר הוא, וכל אדם יכול לחנך את ילדיו איך שהוא רוצה.

אברהם רביץ: לכן, אנחנו לא נלחמים בכל מיני תופעות שהן זרות ליהדות.

אברהם רביץ: כפר סבא היא בשבילנו ספינת הדגל במאבק הזה.

אברהם רביץ: בשורה התחתונה בית הספר יהיה שם ויתפקד, וזה לא יעזור לאף אחד.

אברהם רביץ: אני רוצה להציע, שהדברים האלה ייעשו ברוח טובה.

אברהם רביץ: אנחנו לא רוצים שתהיה מלחמה.

אברהם רביץ: זה שצריך שזה יהיה מסודר מבחינת לבנה, זה ברור.

אברהם רביץ: הם צריכים אישור שלכם לשימוש חורג.

אברהם רביץ: אני לא יודע, אם הם יכולים להוציא הוראת שעה.

אברהם רביץ: יכול להיות שפעם היו עושים את זה, והיום הם לא יכולים לעשות את זה.

אברהם רביץ: אתם צריכים שקט.

אברהם רביץ: אני לא רוצה לדבר בשפה של איומים.

אברהם רביץ: אם הדבר הזה יביא לעימות בינינו לבין עיריית כפר סבא, זה לא יהיה טוב.

אברהם רביץ: לא לחינם הגיע לכאן קודם יו"ר ועדת הכספים.

זאב אלקין: זה נציגו ולא היו"ר.

אברהם רביץ: אני רוצה לומר, אנחנו לא ניתן לדבר הזה ליפול.

אברהם רביץ: אני מציע, שתתנו שימוש חורג לשנה.

אברהם רביץ: במשך השנה הזו אנחנו נמצא דרך.

אברהם רביץ: דרך המלך היא שתפנו את אחד הבניינים.

אברהם רביץ: במשך השנה ודאי שתמצאו דרך, בפרט שאתה יו"ר ועדת נכסים.

אברהם רביץ: במשך השנה בוודאי שתמצאו דרך, ובא לציון גואל.

אברהם רביץ: מה שנוגע למשרד הבריאות גם יסתדר.

אברהם רביץ: ברגע שיהיה אישור, גם הם יתנו ארכה לשנה ובמשך השנה זה יסתדר.

אברהם רביץ: אם יש דברים שבאמת מפריעים לבריאות, "שובו" תקבל על עצמה לתקן זאת.

אברהם רביץ: אם יהיה צורך לנסוע לחו"ל להביא עוד כמה תרומות, נעשה את זה.

אברהם רביץ: הם יתקנו את הטיעון תיקון.

אברהם רביץ: תנו לשנת הלימודים להתחיל בכבוד.

זאב אלקין: אנחנו יכולים לעשות סיור.

זאב אלקין: אפשר לבקר בשלושת המבנים, במגרש הגרוטאות, במוסך.

זאב אלקין: זה יכול להיות סיור מרתק.

אברהם רביץ: אנחנו נגיע לצינורות.

אברהם מיכאלי: לצינורות כבר הגענו.

אברהם מיכאלי: השאלה, איזה סירחון עולה משם.

אברהם רביץ: לפי החוק, שאנחנו משתדלים שהוא לא יעבור, הסמכות שלך תהיה כאן מעל לראש העירייה.

משה גפני: אם אתה מדבר על חוק העיריות, זה כבר לא נכון.

משה גפני: משנים את זה.

משה גפני: יש שר חדש.

משה גפני: יש כבר שינוי דרמטי.

אברהם רביץ: תיקח את זה לידך, ואנחנו נשלח לך לוח הוקרה.

אברהם מיכאלי: אם ראש העיר יפטר אותו.

אברהם רביץ: לא יפטרו אותו.

אברהם רביץ: אנחנו עומדים מאחוריו.

אברהם רביץ: ראשית כל, יש לי כבר הצעה אחרת בשבילו.

אברהם רביץ: האיש מוצא חן בעיני.

אברהם רביץ: תגמור את הדבר הזה, ותראה איך שכולנו יכולים לצאת מחויכים.

אברהם רביץ: יהיה טוב, כי רע לא יכול להיות.

אברהם רביץ: אנחנו לא נרשה שיהיה רע.

אברהם רביץ: אם תצטרך משרד, תבוא ונסדר לך, אבל אל תיקח את זה כשוחד.

זאב אלקין: האם נציגי העירייה ונציגי משרד החינוך רוצים להגיב לדבריו של הרב רביץ?

איל יוניאן: לפרוטוקול יש תיקונים.

איל יוניאן: אני לא הייתי בוועדה, אבל היה תיקון של אחד מחברי הוועדה, עו"ד עמוס גבריאלי.

חיים אמסלם: הוא הבין שלא כדאי שפרוטוקול כזה ייצא, ולכן הוא תיקן אותו.

חיים אמסלם: אל תזלזלו באינטליגנציה של חברי הכנסת.

זאב אלקין: כאשר הבאתי את הציטוטים לא אמרתי מי אמר מה, אבל היות שזה לפניי אני לא מופתע שדווקא עו"ד גבריאלי הוא זה שהעדיף להעביר תיקונים.

איל יוניאן: עדיין העובדה היא עובדה.

זאב אלקין: הנקודה החשובה היא לא התיקונים לפרוטוקול, אלא ההצעה של הרב רביץ והרצון של כולנו למצוא פתרון שיאפשר לבית הספר הזה להתקיים.

איל יוניאן: אני מברך על הדיון.

איל יוניאן: הדיון היה מאוד חשוב.

איל יוניאן: אני אעביר את רוח הדברים של כבוד הרב לגוף הקובע, ראש העיר ומועצת העיר.

אברהם רביץ: אבל אין לנו הרבה זמן.

זאב אלקין: לבנה, האם יש לך פתרון יצירתי?

זאב אלקין: מהי הדרך בה משרד החינוך יכול לעזור לכולם, לכנסת ולנציגי הציבור שרוצים לראות את ההורים ואת הילדים מרוצים?

זאב אלקין: מהי הדרך שמשרד החינוך יכול לעזור בה על מנת למצוא פתרון זמני, שבועיים לפני פתיחת שנת הלימודים, שיאפשר לנו אחר כך למצוא פתרון מסודר?

עדיאל גלס: לבנה ציינה שיש כל מיני כללים לגבי רישיונות.

עדיאל גלס: אחד הדברים שהיא לא ציינה, הוא שבשנתיים האחרונות הוספו דרישות חדשות, ומעולם משרד החינוך לא ביקש אישור ועדה מקומית לתכנון ובנייה לגבי השאלה אם יש לפתוח בית ספר או לא.

קרן קדמי: זה לפי החוק.

עדיאל גלס: יש חוק שאומר שגופים מסוימים זכאים להביע את דעתם.

עדיאל גלס: אחד מהם זו ועדת תכנון ובנייה.

עדיאל גלס: כאשר ועדת תכנון ובנייה לא הביעה את עמדתה, משרד החינוך ראה את זה כהסכמה, וכך הוא נהג כל השנים כחלק מהגישה שלו להקשות על מתן רישיון לבתי ספר ששייכים לחינוך המוכר שאינו רשמי.

עדיאל גלס: היתה הוראה חדשה שבאה מגבוה, ללא הסכמתה של גברת לבנה אברמוביץ, בניגוד לדעתה המקצועית, שכל עוד אין תגובה של ועדת התכנון ובנייה צריך לראות את זה כהסכמה.

עדיאל גלס: זו הנחיה פנימית חדשה של משרד החינוך.

זאב אלקין: אני רוצה לשמוע את לבנה.

זאב אלקין: אני מבין, שיש הרבה אנשים שרוצים לעבוד כיועצים של לבנה.

איל יוניאן: איך תהיה התנגדות אם לא הוגשה בקשה?

איל יוניאן: לא הוגשה בקשה לוועדה בזמן.

חיים אמסלם: תפסיקו להיתמם.

איל יוניאן: משרד החינוך ידע את עמדתה של הוועדה המקומית, גם כשלא הוגשה בקשה.

חיים אמסלם: בוודאי שמשרד החינוך יודע מה עמדתה, כי אומרים לו מה עמדתה.

לבנה אברמוביץ: חבל שכל מיני אנשים אומרים מה אני אמרתי או מה שאני חושבת.

זאב אלקין: זה כתוב.

לבנה אברמוביץ: זה גם לא אומר שזה נכון.

חיים אמסלם: לבנה, היום את לא אומרת הרבה.

לבנה אברמוביץ: אני לא נמצאת כאן כנציגה של עצמי, אלא כנציגה של משרד החינוך.

לבנה אברמוביץ: לכן, אני יכולה להציע פתרונות במסגרת המדיניות של משרד החינוך.

לבנה אברמוביץ: אני בטוחה, שמשרד החינוך לא רוצה לראות 150-200 ילדים ברחובות או במקומות שהם לא מתאימים ללימודים.

לבנה אברמוביץ: הדבר היחידי שאני יכולה לומר, שאנחנו ניצור קשר עם הרשות המקומית, ואנחנו נשב ביחד למצוא פתרון משותף.

לבנה אברמוביץ: אני אעדכן את המנכ"ל כדי לקבל את הנחיותיו בעניין הזה, ובהתאם לזה אני אפעל.

לבנה אברמוביץ: אני לא רוצה לשלוף משהו מהמותן.

לבנה אברמוביץ: המכתב של משרד הבריאות נכתב, וכאשר אני מקבלת מכתב כזה אני לא נותנת רישיון.

לבנה אברמוביץ: עם זאת, מאז שהוא נכתב אפשר היה לעשות משהו.

לבנה אברמוביץ: אפשר לפנות למשרד הבריאות על מנת שיתקן את הדברים וילבן את הדברים.

קריאה: זה נעשה.

לבנה אברמוביץ: אם זה נעשה, מה היתה התשובה?

לבנה אברמוביץ: אני לא ראיתי שום מכתב שאומר שזה טופל.

לבנה אברמוביץ: לא ראיתי שום תגובה אחרת של משרד הבריאות.

לבנה אברמוביץ: כדי לעזור לכם, תעזרו קודם כל לעצמכם.

אברהם רביץ: הם אומרים ש-4 מתוך ה-6 תוקנו.

אלכס מילר: אני עקבתי אחרי הסיפור הזה, ודיברתי עם מנכ"ל משרד החינוך על הנושא, ועל מציאת פתרונות לילדים ולהורים.

אלכס מילר: הת"שובו"ת שעכשיו נקבל, זה שצריכים ללכת לעשות שיעורי בית.

אלכס מילר: שלוש שנים זה מספיק זמן לעשות שיעורי בית.

אלכס מילר: אני חושב, שבזמן הקרוב לפתיחת שנת הלימודים צריכים להיות יותר אופרטיביים.

אלכס מילר: אני חושב, שהזמן הוא לא לטובתנו.

אלכס מילר: שבוע זה זמן מספיק לעירייה לעשות שיעורי בית ולקבל החלטה.

אלכס מילר: בשבוע הקרוב צריכה להיות התכנסות של מועצת העיר, כולל ראש העיר, על מנת לקבל החלטה לגבי מבנה מתאים, איך מסתדרים עם משרד הבריאות ומשרד החינוך.

אלכס מילר: העיקר זה הרצון.

אלכס מילר: כאשר יש רצון, הכל נפתר.

אלכס מילר: אני יכול לתת דוגמא של בית ספר בפתח תקווה, שרצו לסגור אותו.

אלכס מילר: כאשר היה רצון טוב, בית הספר המשיך להתקיים והכל היה בסדר.

אלכס מילר: רצו לסגור, ההורים כבר העבירו את הילדים למקום אחר, ובסופו של דבר הכל סודר.

אלכס מילר: אם זה היה בית ספר ממלכתי שהיה צריך לסגור, זה היה עניין אחר.

אלכס מילר: פה יש 200 ילדים, שמחכים ללמוד בבית הספר הזה.

אלכס מילר: תמצאו פתרון.

אלכס מילר: זה לטובתכם.

אלכס מילר: חבל שתהיה פה נגטיביות של ההורים, והילדים ייכנסו למערכת שההורים לא כל כך רוצים בה.

ילנה לוי: מי ייכנס?

אלכס מילר: חבל שהם יתחילו לחפש דרכים אחרות בעיר אחרת.

אלכס מילר: כמו שצוין פה, בראשון לציון בית ספר "שובו" משגשג.

אלכס מילר: האם אתם רוצים שהם יעברו לראשון לציון?

אלכס מילר: חבל.

אברהם רביץ: הם יצטרכו לשלם עבור הסעות, וזה יעלה להם יותר.

חננאל דיב: אני יושב ראש ועד ההורים בבית ספר המר, חבר ועד הורים בבית ספר "שובו", ויושב ראש ועד שיכון עלייה בכפר סבא.

חננאל דיב: עיריית כפר סבא רצתה לסגור את בית ספר המר.

חננאל דיב: השבתי את הלימודים, והצלחנו להשיג את זה שבית הספר לא ייסגר.

חננאל דיב: אני הצעתי לאחד את בית ספר "שובו" ביחד עם בית ספר המר, אבל העירייה התנגדה.

חננאל דיב: היום נשלחתי על ידי 15 הורים, תושבי שיכון העלייה, שילדם לומדים בבית ספר "שובו".

חננאל דיב: ישנו פתרון, ישנו בית ספר בן צבי, ששם אני למדתי, שעומד היום ריק.

חננאל דיב: 90% מתושבי העירייה יחתמו שבית הספר הזה ייפתח, וימשיך ללמד.

חננאל דיב: זו גאוות השכונה.

חננאל דיב: אתם מוזמנים להגיע ולראות.

משה גפני: אדוני היושב ראש, אני מודה לך על הדיון הזה, ועל שיעורי הבית שהכנת.

משה גפני: אני ארצה להשתמש בפרוטוקול שיש בידך.

משה גפני: זה דיון מרתק.

משה גפני: היה סנאטור אמריקני שאמר: חוקים לא נעשו בשביל לשמור עליהם, אלא בכדי שאם אני ארצה לחסל מישהו שיהיה חוק שאיתו אני אוכל להשתמש.

זאב אלקין: זה לא חל על חוק נהרי.

משה גפני: דיברתי כמה פעמים עם ראש העיר, יהודה בן חמו, על כמה נושאים, בין היתר על הנושא הזה.

משה גפני: אני חושב שהאמרה הזו מתאימה לפה באופן קלאסי.

משה גפני: יהיה ויכוח לגבי קיום החוק, אבל כולנו יודעים את השפה.

משה גפני: אתם לא רוצים את בית ספר "שובו" בניגוד לרצון ההורים.

משה גפני: אני מציע לומר לראש העיר, שלא יתהדר עם הנושא של מסורת ושל יהדות.

משה גפני: כפר סבא היא עיר שאין בה חינוך חרדי.

משה גפני: אגב, גם בתי הספר של "שובו" הוא לא בית ספר חרדי.

משה גפני: חרדים מטפלים בבית הספר הזה מתוך ערבות הדדית.

משה גפני: היהודים האמריקנים שתורמים, הם בעיקר אנשים חרדים.

משה גפני: בתי הספר של "שובו" הם אינם בתי ספר חרדיים.

משה גפני: הם שייכים לחינוך העצמאי, כי אנחנו לא רוצים שתהיה תפזורת של בתי ספר פרטיים.

משה גפני: בכפר סבא אין בית ספר חרדי.

משה גפני: לא הולכים להשתלט על העיר הזו.

משה גפני: אתם הולכים בניגוד לרצון ההורים.

משה גפני: אני לא אצטט שיחות שהיו לי עם ראש העיר.

משה גפני: זה ברור לחלוטין, שכל בניין שיתפנה אתם תמלאו אותו ברווחה, בחינוך, בפדגוגיה, בספרייה וכו'.

משה גפני: בית הספר "שובו" בכפר סבא יתקיים ולא יעזור לאף אחד.

משה גפני: משרד החינוך יכול להגיד מה שהוא רוצה, עיריית כפר סבא תגיד גם היא מה שהיא רוצה.

משה גפני: אנחנו חיים במשטר דמוקרטי.

משה גפני: אנחנו נשתמש בכל הכלים המשפטיים.

משה גפני: אנחנו נקיים מלחמת תרבות בכפר סבא.

משה גפני: אני לא מבין איך יושבים פה בישיבה רשמית של ועדת החינוך, ואומרים באופן ברור שיש צינורות.

משה גפני: אדוני המנכ"ל, אתה אומר באופן מפורש, שעיריית כפר סבא מתנגדת בכל תוקף לקיום בית ספר "שובו".

משה גפני: למה עיריית כפר סבא מתנגדת, אנחנו יודעים.

משה גפני: כל התירוצים מסביב לא מעלים ולא מורידים.

משה גפני: הפרוטוקול, שחשף יו"ר הוועדה, הוא דבר מעניין, שייעשה בו שימוש.

משה גפני: אני מתחייב שאם תקבל את ההצעות שיועלו כאן, אני מפסיק לצעוק בנושא הזה.

צביקה יעקובסון: אני יזמתי את הדיון הזה, ואני מודה לרב מלכיאור.

אברהם מיכאלי: אגב, ניסיתי להשיג את ראש העיר לפני הישיבה, והוא לא חזר אלי או לרב מלכיאור.

אברהם מיכאלי: הטרדנו אותו בטלפונים, וזה לא עזר לנו.

צביקה יעקובסון: הרב מלכיאור בחו"ל, ולכן הוא העביר את השרביט לחה"כ אלקין.

צביקה יעקובסון: אני לא חסיד גדול של "שובו", כי לדעתי הוא חילוני מדי.

צביקה יעקובסון: הם מאפשרים לבוא בלי כיפה.

ילנה לוי: לא נכון.

משה גפני: הוא מדבר על בית ספר "שובו" במקום אחר בארץ.

צביקה יעקובסון: לא.

צביקה יעקובסון: הגלובס מתגאה ש"שובו" מאפשרים לילדים להתגאות איך הם נסעו בשבת.

צביקה יעקובסון: לי זה צורם מאוד.

צביקה יעקובסון: מי ששבתה את ליבי זו ילנה.

צביקה יעקובסון: אני לא מכיר אותה, אבל היא מספרת שסבא שלה במוסקבה היה צריך להילחם כדי להתפלל.

צביקה יעקובסון: לא האמנתי שלנינים שלו יהיה מאבק כזה במדינת ישראל.

צביקה יעקובסון: מאז שנתי נודדת.

צביקה יעקובסון: אני לא מכיר את כפר סבא.

צביקה יעקובסון: מעולם לא ביקרתי בעיר הזו.

צביקה יעקובסון: הזכירו כאן את הפרוטוקול.

צביקה יעקובסון: איל אמר שהפרוטוקול של ועדת החינוך לא מייצג את עמדת העירייה.

צביקה יעקובסון: מה פירוש?

צביקה יעקובסון: במועצת העיר אישרו את ההחלטה של ועדת החינוך.

צביקה יעקובסון: בוועדת החינוך נאמרו דברים חמורים.

צביקה יעקובסון: אתם חושפים שם שהבעיה היא זליגה, ואומרים שלחרדים אין מקום.

צביקה יעקובסון: סגן ראש העיר אומר: "נחפש נימוקים אחרים, כי חוקית מותר להם".

צביקה יעקובסון: ראש העיר אומר: "להזכיר לכם, שכבר היה מקרה שחילונים נהיו חרדים".

צביקה יעקובסון: היה מישהו שביקש לתקן את הפרוטוקול, כי הוא קיבל שורה של שאלות, והוא מבין את החומרה.

צביקה יעקובסון: הוא לא חלם שהפרוטוקול ידלוף.

צביקה יעקובסון: אני הבנתי, שהוא רוצה אי פעם להיות שופט, והוא קלט שהוא נכנס למצוקה אישית.

צביקה יעקובסון: העירייה קיבלה שורה של שאלות, שעד היום היא לא ענתה עליהן.

צביקה יעקובסון: דוברת העירייה אמרה: אני לא יכולה לתת תשובות.

צביקה יעקובסון: אחת השאלות היתה, למה לא הכניסו את בית ספר "שובו" לבתי הספר ארז, הרן והשרון, שהתפנו.

אברהם רביץ: הוא לא יהיה שופט, אבל לבג"צ נשלח אותו מיד.

צביקה יעקובסון: הפרוטוקול הועבר ליועץ המשפטי לממשלה, והוא נמצא בבדיקה.

צביקה יעקובסון: לדעתי, העירייה נכנסה לבעיה קשה.

צביקה יעקובסון: מישהו אמר כאן, שלא רוצים בתי ספר של זרמים.

צביקה יעקובסון: כלומר, "שובו" זה זרם, ואין לו מקום בעירייה.

צביקה יעקובסון: אומרת לבנה, שלבית ספר "שובו" אין מקום כי הוא מכניס אליו ישראליים.

צביקה יעקובסון: תחליטו, האם אתם רוצים שהוא יהיה זרם או שהוא ישלב ישראלים?

לבנה אברמוביץ: אני לא אמרתי שאין לו מקום.

צביקה יעקובסון: אמרתי, שאמרת שהוא מביא ישראלים וזה לא מטרתו.

צביקה יעקובסון: אלכס אמר משפט מפתח, כשיש רצון הכל מצליח.

צביקה יעקובסון: כאשר רואים במישהו אויב, מחפשים כל דרך להכשיל אותו.

צביקה יעקובסון: השאלה היא, האם אתם רוצים או לא תרצו.

צביקה יעקובסון: אני מציע לכם, לאמץ את ההצעה של הרב רביץ.

צביקה יעקובסון: "שובו" הם לא אנשים רעים.

צביקה יעקובסון: בכל הארץ יש הלל ושבח לבתי הספר האלה.

צביקה יעקובסון: בישיבה הקודמת לבנה שיבחה אותם.

צביקה יעקובסון: ראשי ערים משבחים אותם.

צביקה יעקובסון: תחליפו דיסקט, ותבואו לראש העיר ותגידו לו שזה לא הולך.

צביקה יעקובסון: רק בשביל ילנה תעשו זאת.

עפרה דונסקי: אני רוצה לומר משפט.

עפרה דונסקי: לא ייתכן שאני אשב פה שעתיים, ולא אוכל לומר משפט אחד.

עפרה דונסקי: אני מייצגת את הסתדרות המורים.

זאב אלקין: לצערי, זמננו תם.

זאב אלקין: זו לא הישיבה האחרונה בנושא.

זאב אלקין: אני רוצה לסכם את הישיבה.

זאב אלקין: כל הצדדים הרלוונטיים אומרים שהם צריכים לחזור הביתה לבדוק, אך מצד שני ישנה בפתח שנת לימודים.

זאב אלקין: אי אפשר לחכות יותר מדי, ולכן אנו צריכים לקיים ישיבת המשך בתחילת שבוע הבא.

זאב אלקין: השאלה האם נקיים אותו כאן או בכפר סבא תהיה תלויה בכיוון הת"שובו"ת, שאני אשמע מנציגי העירייה ומנציגי המשרד.

זאב אלקין: אם נראה שהכיוון הוא חיובי, אז נקיים את הדיון כאן.

זאב אלקין: אם נראה שאנחנו עדיין בבעיה, חלק מחברי הוועדה ישמחו לבקר באותם בתי ספר שפונו, בבית הספר הנטוש, במבנה של בית ספר "שובו", ובמגרש גרוטאות.

זאב אלקין: נזמין גם את נציג משרד הבריאות, כדי לדון יחד איתו על המגרש.

אברהם רביץ: יכול להיות שהם יגידו שהכל בסדר.

זאב אלקין: אם נתכנס ויגידו שהכל בסדר, אז נתפזר אחרי חמש דקות.

זאב אלקין: אם הכיוון יהיה שלילי, הדיון הבא יהיה סיור מרתק בכפר סבא.

זאב אלקין: האם החברים בעד?

זאב אלקין: אני רואה שכל החברים בעד.

זאב אלקין: תודה רבה, הישיבה נעולה.